﻿ Orbán Viktor keményen üzent Soros Györgynek - OK!PÉCS
Politika | K.G. 2017.06.12 – 17:46
Orbán Viktor keményen üzent Soros Györgynek
A miniszterelnök hadüzenetnek nevezte Soros György hvg.hu-n megjelent véleménycikkét, amelyben úgy fogalmazott: „csodálom a magyarok bátorságát, amivel szembeszállnak Orbán maffiaállamának szemfényvesztésével és korrupciójával”. Ma azonban a szokásosnál is keményebben üzent vissza Orbán Viktor a milliárdosnak. Méghozzá a Parlementből.
Amíg én vagyok Magyarország miniszterelnöke, és itt állhatok, addig a kerítés a déli határon is állni fog
– jelentette ki Orbán Viktor miniszterelnök hétfőn, napirend előtt a parlamentben, ahol a nemrégiben lezárult, az általa eddigi legsikeresebbnek nevezett nemzeti konzultációról adott számot.
Kiemelte, hogy az 1 millió 680 ezer visszaküldött kérdőív “abszolút rekord” (és ennek 94%-a postán érkezett – mondta, ezzel kvázi odaszúrt azoknak, akik szerint a neten akár egymilliószor is kitöltheti valaki a kérdőívet, ugyanis azt kamu adatokkal is ki lehet tölteni. – a szerk.)
Az eddig feldolgozott 1,4 millió kérdőív alapján – közölte – a véleményüket elmondók egyöntetűen kiálltak amellett, hogy “megvédjük a rezsicsökkentést”, ahogyan azt is akarják, hogy az illegális bevándorlókat tartsák felügyelet alatt, amíg a hatóságok döntenek az ügyekben. Teljes az egyetértés abban is – folytatta az ismertetést -, hogy az illegális bevándorlást segítő tevékenységet, az embercsempészetet és az illegális migráció népszerűsítését büntetni kell. A kitöltők 99 százaléka szerint a külföldről támogatott szervezeteket kötelezni kell a regisztrációra, és vállalniuk kell, hogy melyik ország vagy szervezet megbízásából és milyen céllal tevékenykednek Magyarországon – mondta.
Brüsszel fordítva ül a lovon
A kormányfő összegzése szerint ma a magyar emberek többsége úgy gondolja: “Brüsszel fordítva ül a lovon”, “nem engedhetjük meg, hogy Brüsszel átvegye tőlünk az irányítást”, ahogyan azt sem, hogy betelepítési programokat kényszerítsen Magyarországra. Hozzátette: a többség szerint nem engedhetjük meg azt sem, hogy Brüsszel beleszóljon az adók, a bérek és a rezsidíjak meghatározásába Magyarországon.
Az Európai Unió nem Brüsszel
– mondta -, hanem független európai nemzetek önkéntes szövetsége. Magyarország nem Európa-ellenes, sosem volt az, éppen ellenkezőleg: a kormány egy igazi európai álláspontot képvisel, a hatályban lévő európai szerződést védi, benne a tagállamok és Brüsszel közötti eredeti, vagyis mai munkamegosztással – fejtette ki, hozzátéve: nem a magyarok álláspontja változott meg,
“Brüsszel váltott gúnyát”.
“Brüsszel nyíltan a terroristák pártjára áll”,
amit felfoghatatlannak nevezett. A terrorcselekmény és határzár tiltott átlépése miatt tíz év fegyházra ítélt és Magyarországról kiutasított szír állampolgárra utalva úgy fogalmazott: “Ahmed H. nyilvánvaló képtelen hazugságai” fontosabbak, mint a magyarok biztonsága, ami elfogadhatatlan.
Közölte: ha valaki tényleg annyira segíteni akarna a Közel-Kelet és Afrika szerencsétlen sorsú millióin, akkor
nem “emberi jogi harcosnak álcázott politikai aktivisták hálózatát” finanszírozná dollármilliókból, hanem munkahelyeket, iskolákat és kórházakat hozna létre ott, ahol szükség van rá.
Orbán = kerítés
A kormányfő kijelentette: amíg ő a miniszterelnök, addig állni fog a déli határkerítés. Hozzáfűzte: amíg a Fidesz-KDNP kormányozza az országot, addig nem engednek Brüsszel zsarolásának, és elutasítják a kötelező betelepítési kvótát.
Az illegális bevándorlás Olaszországban látható erősödése, a magyar határon fokozódó nyomás, az európai nagyvárosokban elkövetett újabb és újabb terrortámadások világosan értésünkre adják:
“Európa első számú próbatétele továbbra is a népvándorlás marad”
– mondta, hozzátéve: a migránsválság elhúzódását jelzi előre az is, hogy “a bevándorláspárti erők Brüsszelben és a tagállamokban a népi ellenállás nyilvánvaló ténye ellenére nem adták fel azt a tervüket, hogy több millió migránst – ahogy Soros György nyilvánosságnak is bemutatott tervében szorgalmazza – betelepítsenek Európába”.
Magyarország pályára állt, újra van jövő
A kormányfő az elmúlt hét “verejtékes esztendő” után elért gazdasági sikereket sorolva arról is beszélt: 7 év alatt segélyalapú helyett sikerült “megágyazni” a munkaalapú gazdaságnak,
a foglalkoztatás Magyarországon nőtt a legnagyobb mértékben az EU-ban,
valamint 2010 óta a harmadik legnagyobb mértékben növekedett a minimálbér,
a magyar gazdaság pedig idén az első negyedévben 4,2 százalékos növekedést produkált.
Hozzátette: a magyar modell működőképességét mindenhol elismerik, azok is, akik eddig aggályokat fogalmaztak meg. Magyarország pályára állt, minden okunk megvan a bizakodásra, újra van jövőnk – jelentette ki.
Homályos utópia vs. magyar eredmények
Az emberek a legutóbbi nemzeti konzultáción ismét nyomatékosították:
“nem fogadhatjuk el, hogy a jövőnket Moszkvában, Brüsszelben vagy Washingtonban tervezzék. A ránk vonatkozó döntéseket Budapesten hozzuk meg”
Ősszel háború lesz
mivel Magyarország az Európai Unió tagja, és az is marad, ezért ezek a viták Magyarország jövőjéről is szólnak.
A lezajlott franciaországira és a szeptemberi német választásokra utalva hozzátette: számítani lehet arra, hogy
a két kontinentális nagyhatalom kísérletet tesz majd Európa átalakítására,
de az még nem látható, hogy ez segíti vagy nehezíti majd a magyar nemzeti érdekek brüsszeli érvényesítését.
“Olyan viták előtt állunk, amelyek témái súlyosak (…), következményei pedig hosszú távúak lesznek”
– fogalmazott Orbán Viktor, azzal zárva beszédét: a nemzeti konzultáció a legjobb ütemben történt, és “a legalkalmasabb pillanatban ütötte le azokat a jelzőkarókat, amelyek között Magyarországnak haladnia kell és lehet az előttünk álló vitákban”. (MTI)